En 2008 Jeffrey Moore (cheologo planetario d'o Ames Research Center) proposó una vista alternativa d'a cheolochía de Titán. Notando que denguna caracteristica vulcanica no yera estata identificata de traza indubdable en Titán, afirmó que Titán ye un mundo cheolochicament muerto, d'o qual a superficie ye modelata només que per craters d'impacto, erosión fluvial y eolica, remoción de masa y atros procesos exochenicos. Seguntes ista hipotesi, o metano no ye emitito per vulcans sino que a monico se'n difunde difuera de l'interior fredo y richido de Titán. Ganesa Macula podría estar un crater d'impacto erosionato con una duna fosca en o centro. As catenas montanyosas observatas en bella rechión y podrían explanicar como granizas estructuras de multiples impactos anulars muit degradatas u como resultato d'a contración global pormor d'o tatón enfredamiento de l'interior. Mesmo en iste caso, Titán puet que encara tienga un ocián interno feito d'una mescla de augua eutectica e amoniaco con una temperatura de 176 K (u -97 °C), que ye prou baixo ta estar explanicato per a desintegración d'os elementos radioactivos en o ruello. O terreno brilant de Xanadu puet estar un terreno degradato con a-saber-los craters parellán a l'observato en a superficie de Calisto. De feito, si no estase per a manca d'atmosfera d'ell, Calisto fería honra como modelo ta la cheolochía de Titán en iste scenario. Jeffrey Moore mesmo clamó Titán "Calisto con orache".